
ABBOZZ TA’ RAKKOMANDAZZJONI TAL-PARLAMENT EWROPEW
lill-Kunsill, lill-Kummissjoni u lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta’ Sigurtà dwar il-81 sessjoni tal-Assemblea Ġenerali tan-Nazzjonijiet Uniti
(2025/2167(INI))
Il-Parlament Ewropew,
–	wara li kkunsidra l-Karta tan-Nazzjonijiet Uniti,
–	wara li kkunsidra t-Trattat dwar l-Unjoni Ewropea (TUE), b’mod partikolari l-Artikoli 21, 34 u 36 tiegħu,
–	wara li kkunsidra t-Trattat dwar il-Funzjonament tal-Unjoni Ewropea (TFUE), b’mod partikolari l-Artikoli 208, 214 u 220 tiegħu,
–	wara li kkunsidra t-80 sessjoni tal-Assemblea Ġenerali tan-Nazzjonijiet Uniti,
–	wara li kkunsidra r-riżoluzzjoni 79/318 tal-Assemblea Ġenerali tan-Nazzjonijiet Uniti tat-18 ta’ Lulju 2025 dwar l-Inizjattiva UN80,
–	wara li kkunsidra r-riżoluzzjoni ES-11/7 tal-Assemblea Ġenerali tan-Nazzjonijiet Uniti tal-24 ta’ Frar 2025 dwar il-promozzjoni ta’ paċi komprensiva, ġusta u dejjiema fl-Ukrajna,
–	wara li kkunsidra r-riżoluzzjoni 79/174 tal-Assemblea Ġenerali tan-Nazzjonijiet Uniti tas-17 ta’ Diċembru 2024 dwar il-libertà tar-reliġjon u tat-twemmin,
–	wara li kkunsidra r-riżoluzzjoni 79/1 tal-Assemblea Ġenerali tan-Nazzjonijiet Uniti tat-22 ta’ Settembru 2024 dwar il-Patt għall-Futur;
–	wara li kkunsidra r-riżoluzzjoni 65/276 tal-Assemblea Ġenerali tan-Nazzjonijiet Uniti tal-10 ta’ Mejju 2011 dwar il-parteċipazzjoni tal-Unjoni Ewropea fix-xogħol tan-Nazzjonijiet Uniti,
–	wara li kkunsidra r-rapport tas-Segretarju Ġenerali tan-Nazzjonijiet Uniti tat-18 ta’ Settembru 2025 bit-titolu “Shifting Paradigms: United to Deliver (Bdil tal-paradigmi: magħqudin fl-implimentazzjoni),
–	wara li kkunsidra r-rapport tas-Segretarju Ġenerali tan-Nazzjonijiet Uniti tal-4 ta’ Settembru 2025 dwar l-estimi riveduti relatati mal-proposta ta’ baġit bi programmi għall-2026 u mal-kont ta’ appoġġ għall-operazzjonijiet ta’ żamma tal-paċi għall-perjodu 2025/26, 
–	wara li kkunsidra r-rapport tas-Segretarju Ġenerali tan-Nazzjonijiet Uniti tal-31 ta’ Lulju 2025 bit-titolu “Report of the mandate implementation review” (Rapport dwar ir-rieżami tal-implimentazzjoni tal-mandati),
–	wara li kkunsidra r-rakkomandazzjoni tiegħu tad-9 ta’ Ġunju 2021 lill-Kunsill dwar il-75 u s-76 sessjoni tal-Assemblea Ġenerali tan-Nazzjonijiet Uniti[footnoteRef:1], [1:  ĠU C 67, 8.2.2022, p. 150.
] 

–	wara li kkunsidra l-konklużjonijiet tal-Kunsill tal-20 ta’ Ottubru 2025 dwar dwar it-Titjib tas-Sħubija Strateġika UE-NU dwar il-Paċi u s-Sigurtà: Prijoritajiet Konġunti 2025-2028,
–	wara li kkunsidra l-konklużjonijiet tal-Kunsill tat-23 ta’ Ġunju 2025 dwar il-prijoritajiet tal-UE fin-Nazzjonijiet Uniti matul it-80 sessjoni tal-Assemblea Ġenerali tan-Nazzjonijiet Uniti, Settembru 2025 – Settembru 2026, 
–	wara li kkunsidra l-konklużjonijiet tal-Kunsill tas-27 ta’ Jannar 2025 dwar il-Prijoritajiet tal-UE fil-Fora tan-NU dwar id-Drittijiet tal-Bniedem fl-2025,
–	wara li kkunsidra l-konklużjonijiet tal-Kunsill Ewropew tal-20 ta’ Marzu 2025,
–	wara li kkunsidra l-Artikolu 121 tar-Regoli ta’ Proċedura tiegħu,
–	wara li kkunsidra r-rapport tal-Kumitat għall-Affarijiet Barranin (A10‑0000/2025),
A.	billi, fil-klima ġeopolitika attwali, huwa ta’ importanza kritika li jiġi sostnut u msaħħaħ l-ordni internazzjonali bbażat fuq ir-regoli u li jiġi żgurat il-funzjonament effiċjenti tal-organizzazzjonijiet intergovernattivi;
B.	billi s-sistema multilaterali qiegħda ssib quddiemha theddid dejjem akbar, pereżempju l-attakki tar-Russja fuq l-arkitettura globali tal-paċi u tas-sigurtà, inkluż il-Kunsill tas-Sigurtà tan-Nazzjonijiet Uniti (KSNU), l-influwenza taċ-Ċina li qed tiżdied u r-ridefinizzjoni tal-parteċipazzjoni tal-Istati Uniti fl-organizzazzjonijiet internazzjonali, kif ukoll it-tqaċċit tal-finanzjamenti li jolqot lil setturi kritiċi, pereżempju l-assistenza umanitarja, l-edukazzjoni, is-saħħa u l-konsolidament tal-paċi;
1.	Jirrakkomanda li l-Kunsill, il-Kummissjoni u l-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta’ Sigurtà:
Ħarsien u t-tisħiħ tal-multilateraliżmu
(a)	ikomplu jappoġġjaw il-multilateraliżmu effikaċi ċċentrat fuq in-Nazzjonijiet Uniti, jippromwovu u jiddefendu d-dritt internazzjonali u jsostnu r-regoli u l-prinċipji tal-Karta tan-Nazzjonijiet Uniti, inklużi s-sovranità, l-integrità territorjali, l-indipendenza politika, l-awtodeterminazzjoni u l-protezzjoni tad-dritt tal-bniedem u tal-libertajiet fundamentali;
(b)	jibqgħu jiddefendu b’mod sod ir-rispett, il-protezzjoni u r-realizzazzjoni tad-drittijiet tal-bniedem universali, tad-demokrazija, tad-dinjità tal-bniedem, tal-ugwaljanza u tal-istat tad-dritt, bi qbil mal-konklużjonijiet tal-Kunsill tal-2025 dwar il-prijoritajiet tal-UE fil-fora tan-NU dwar id-drittijiet tal-bniedem;
(c)	itennu r-rwol essenzjali tal-organizzazzjonijiet multilaterali bħala pjattaformi indispensabbli għar-riżoluzzjoni tal-kunflitti u għall-governanza globali;
Riforma tas-sistema tan-Nazzjonijiet Uniti
[bookmark: _Hlk215756362](d)	jappoġġjaw ir-riformi ambizzjużi tas-sistema tan-Nazzjonijiet Uniti u jmexxu ’l quddiem l-aġenda ta’ riforma UN80 billi jiżguraw Organizzazzjoni tan-Nazzjonijiet Uniti aktar effikaċi, effiċjenti, trasparenti, finanzjarjament sostenibbli u reattiva, kapaċi tindirizza l-isfidi globali attwali u emerġenti;
(e)	isostnu riforma komprensiva tal-KSNU biex isir aktar effikaċi, inklużiv, trasparenti, demokratiku u responsabbli, u jiġi żgurat li jirrifletti aħjar ir-realtajiet globali tal-lum, jiġu stabbiliti kundizzjonijiet biex jiġi limitat b’mod rigoruż l-użu tal-veto meta jimblokka azzjoni essenzjali tan-Nazzjonijiet Uniti, bl-objettiv li jiġi revokat għalkollox fil-futur; 
[bookmark: _Hlk215756386](f)	jinkoraġġixxu lill-Istati Membri jikkoordinaw l-azzjonijiet tagħhom fi ħdan l-organi u l-aġenziji tan-Nazzjonijiet Uniti u jaħdmu favur riforma tas-sistema tar-rapporteurs speċjali tan-Nazzjonijiet Uniti; jadottaw il-proċeduri biex jindirizzaw b’mod effikaċi kwalunkwe preġudizzju u ineffiċjenza potenzjali li jaf jikkompromettu lill-aġenziji tan-Nazzjonijiet Uniti, billi jiġu żgurati l-verifika u s-superviżjoni adegwati tal-membri tal-persunal, kif ukoll it-tneħħija tagħhom meta jkun xieraq;
(g)	ikomplu jsaħħu l-kooperazzjoni mas-sħab, bħall-Istati Uniti, biex jibnu kunsens u jippromwovu ordni multilaterali effikaċi;
(h)	ifakkru fir-responsabbiltà tal-KSNU biex iżomm il-paċi u s-sigurtà internazzjonali u jiżgura li min jikser id-dritt internazzjonali jagħti kont ta’ għemilu, u jeżaminaw modi kif jissaħħaħ ir-rwol tal-Assemblea Ġenerali tan-Nazzjonijiet Uniti (AĠNU) f’dan il-qasam, billi tintuża sistema ta’ votazzjoni b’maġġoranza kwalifikata fuq l-istil tal-UE, li biha r-riżoluzzjonijiet tal-AĠNU adottati b’maġġoranza ta’ żewġ terzi tal-membri li jirrappreżentaw żewġ terzi tal-popolazzjoni jitqiesu vinkolanti;
[bookmark: _Hlk215761387]Paċi u sigurtà
[bookmark: _Hlk215655429](i)	itennu l-kundanna tagħhom tal-gwerra ta’ aggressjoni illegali tar-Russja kontra l-Ukrajna u l-attakki tagħha fuq l-arkitettura globali tal-paċi u tas-sigurtà, inklużi l-istrumenti tal-KSNU; isostnu waqfien mill-ġlied totali biex tittaffa t-tbatija taċ-ċivili, u paċi komprensiva, ġusta u dejjiema għall-Ukrajna, inklużi garanziji ta’ sigurtà sodi bbażati fuq il-Karta tan-Nazzjonijiet Uniti u d-dritt internazzjonali, filwaqt li jiġi żgurat li min jikkommetti delitti tal-gwerra jkollu jagħti kont ta’ għemilu; jappoġġjaw lin-Nazzjonijiet Uniti biex jiġu identifikati mekkaniżmi ġuridiċi għall-mobilizzazzjoni tal-assi Russi ffriżati għar-rikostruzzjoni tal-Ukrajna mingħajr ma jiġi impost piż finanzjarju fuq l-Istati Membri tal-UE; 
(j)	jesprimu tħassib bir-riskju ta’ konfront dejjem akbar fil-Lvant Nofsani u r-rwol destabbilizzanti li jiżvolġu l-Iran u l-forzi ta’ prokura tiegħu fir-reġjun; jintensifikaw l-isforzi diplomatiċi fil-fora multilaterali u jfittxu kooperazzjoni eqreb mas-sħab tal-UE fir-reġjun biex jiġu appoġġjati t-tnaqqis tat-tensjonijiet, ir-rikostruzzjoni u djalogu sinifikattiv; iħeġġu lill-atturi kollha jirrispettaw l-obbligi tagħhom skont id-dritt internazzjonali bil-għan li tinkiseb paċi ġusta, komprensiva u dejjiema bbażata fuq is-soluzzjoni ta’ żewġ Stati;
(k)	jimpenjaw ruħhom b’mod attiv fi sforzi diplomatiċi biex jipprevjenu eskalazzjoni ulterjuri fl-Istrett tat-Tajwan u fil-Baħar taċ-Ċina tan-Nofsinhar u jopponu kwalunkwe bidla unilaterali fl-istatus quo; jikkollaboraw mas-sħab tal-istess fehma biex tissaħħaħ l-istabbiltà fir-reġjun; jissottolinjaw li r-riżoluzzjoni 2758 tan-Nazzjonijiet Uniti ma tiddeterminax is-sovranità tar-Repubblika tal-Poplu taċ-Ċina fuq it-Tajwan, u jintensifikaw l-appoġġ favur parteċipazzjoni sinifikattiva tat-Tajwan fl-organizzazzjonijiet internazzjonali;
(l)	ikomplu jikkollaboraw man-Nazzjonijiet Uniti biex jindirizzaw l-isfidi globali tas-sigurtà permezz tal-prevenzjoni tal-kunflitti, tal-medjazzjoni, tal-konsolidament tal-paċi u tal-ġestjoni tal-kriżijiet, f’konformità mas-Sħubija Strateġika UE-NU għall-Paċi u s-Sigurtà; jirrikonoxxu r-rwol fundamentali tal-operazzjonijiet ta’ paċi tan-Nazzjonijiet Uniti u jisfruttaw ir-rieżami rigward il-futur ta’ dawn l-operazzjonijiet biex jiġi żgurat li jkunu adattati għax-xenarju tas-sigurtà tal-lum;
(m)	jirrikonoxxu r-riskji gravi li jinħolqu minn tellieqa tal-armi ġdida u minn sforzi ta’ diżarm aktar dgħajfa, fil-biċċa l-kbira ddeterminati mit-tisħiħ tal-kapaċitajiet nukleari tar-Russja, taċ-Ċina u tal-Korea ta’ Fuq; ikomplu jħarsu u jsaħħu l-oqfsa multilaterali li jirregolaw in-nonproliferazzjoni u l-kontroll tal-armi, kif ukoll dawk li jirregolaw l-esportazzjoni tal-armi u l-oġġetti u t-teknoloġiji b’użu doppju; jippromwovu u jsaħħu l-istrumenti multilaterali kontra l-produzzjoni, l-akkumulu u l-użu tal-armi kimiċi u bijoloġiċi;
Żvilupp sostenibbli u drittijiet tal-bniedem
[bookmark: _Hlk218760648](n)	ikomplu jintegraw approċċ ibbażat fuq id-drittijiet tal-bniedem fl-iżvilupp sostenibbli; jenfasizzaw ir-rwol ta’ gwida tal-UE bħala l-akbar fornitur ta’ għajnuna uffiċjali għall-iżvilupp fid-dinja; jisfruttaw aktar l-istrateġija Global Gateway bħala alternattiva sostenibbli, trasparenti, demokratika u bbażata fuq il-valuri għall-inizjattivi infrastrutturali li jikkompetu, u waħda li tikkontribwixxi biex jinkisbu l-Għanijiet ta’ Żvilupp Sostenibbli billi jitrawmu t-tkabbir reċiproku, l-attività ekonomika u l-ħolqien tal-impjiegi fil-pajjiżi sħab, filwaqt li jissaħħu l-awtonomija strateġika, il-pożizzjoni ġeopolitika u l-kredibbiltà globali tal-UE;
[bookmark: _Hlk218760711](o)	itennu b’mod inekwivokabbli li d-drittijiet tal-bniedem kollha minquxa fil-konvenzjonijiet tan-Nazzjonijiet Uniti jridu jiġu rispettati bis-sħiħ; jistiednu lin-Nazzjonijiet Uniti jikkundannaw it-tendenzi globali li jippreġudikaw dawn id-drittijiet, inklużi ż-żieda tal-marġinalizzazzjoni tad-drittijiet tal-bniedem u t-tiċkin tal-ispazju għas-soċjetà ċivili; 
(p)	jagħtu prijorità lill-ġlieda kontra d-diżinformazzjoni, imxerrda permezz tal-amplifikazzjoni algoritmika minn pjattaformi online kbar, tal-użu dejjem akbar tal-mudelli lingwistiċi kbar mingħajr salvagwardji adegwati fis-seħħ, tal-isfruttament tagħhom min-naħa ta’ atturi barranin malizzjużi, u tan-nuqqas tal-kumpaniji tat-teknoloġija kbira li jirrispettaw l-obbligi tagħhom skont il-leġiżlazzjoni eżistenti dwar is-suġġett, u b’hekk jiġu kompromessi d-demokrazija u l-proċessi elettorali;
(q)	isaħħu l-promozzjoni tal-libertà tar-reliġjon u tat-twemmin u jitolbu miżuri aktar sodi biex jiġu protetti l-minoranzi reliġjużi u ta’ tip ieħor, fosthom il-komunitajiet Insara;
[bookmark: _Hlk218761193](r)	isaħħu l-impenn tal-UE favur il-progress tas-saħħa globali flimkien mas-sħab;
°
°	°
2.	Jagħti istruzzjonijiet lill-President tiegħu biex tgħaddi din ir-rakkomandazzjoni lill-Kunsill, lill-Kummissjoni u lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta’ Sigurtà.


[bookmark: _Toc220316699]NOTA SPJEGATTIVA
Fid-dawl tal-instabbiltà globali dejjem tikber, tal-bosta kunflitti u kriżijiet kif ukoll tat-theddid dejjem jikber għas-sistema multilaterali, huwa ta’ importanza kritika li jiġi sostnut u msaħħaħ l-ordni internazzjonali bbażat fuq ir-regoli u li jiġi żgurat il-funzjonament effiċjenti tal-organizzazzjonijiet intergovernattivi. Ir-rapport jissottolinja l-bżonn li jingħata appoġġ lill-ordni multilaterali effikaċi bbażat fuq ir-regoli ċċentrat fuq in-Nazzjonijiet Uniti, li jiġi promoss u difiż id-dritt internazzjonali, u li jiġu rispettati r-regoli u l-prinċipji tal-Karta tan-Nazzjonijiet Uniti, filwaqt li ssir ħidma favur Organizzazzjoni tan-Nazzjonijiet Uniti aktar effikaċi, effiċjenti, trasparenti, finanzjarjament sostenibbli u reattiva, kapaċi tindirizza l-isfidi globali attwali u emerġenti. 

Ir-rapport ifakkar fl-impenn tal-UE favur id-drittijiet tal-bniedem, l-iżvilupp sostenibbli u l-kooperazzjoni multilaterali, filwaqt li jenfasizza r-rwol ta’ gwida tal-UE fl-għajnuna għall-iżvilupp, l-appoġġ tagħha lill-Għanijiet ta’ Żvilupp Sostenibbli, u l-bżonn li d-diżinformazzjoni tiġi miġġielda biex jiġu protetti l-libertajiet fundamentali u tiġi rispettata l-libertà tar-reliġjon u tat-twemmin. Jisħaq ukoll fuq l-importanza li jiġu modernizzati l-mandati u l-prattiki tan-Nazzjonijiet Uniti biex jiġu żgurati l-effikaċja, l-imparzjalità u l-kredibbiltà fis-sistema kollha.

Isostni l-isfruttament tal-kooperazzjoni multilaterali biex jiġu indirizzati aħjar l-isfidi attwali bħaż-żamma tal-paċi u tal-istabbiltà internazzjonali, il-ġlieda kontra l-proliferazzjoni tal-armi tal-qerda tal-massa, it-trawwim tal-iżvilupp sostenibbli u l-promozzjoni tad-drittijiet tal-bniedem fuq livell dinji.



[bookmark: _Toc215475374][bookmark: FootprintPageRR][bookmark: _Toc220316700]ANNESS: DIKJARAZZJONI TAL-KONTRIBUT

<FootprintIntro>F’konformità mal-Artikolu 8 tal-Anness I tar-Regoli ta’ Proċedura, ir-rapporteur jiddikjara li fir-rapport tiegħu inkluda kontribut dwar kwistjonijiet li għandhom x’jaqsmu mas-suġġett tal-fajl li rċieva, għat-tħejjija tal-abbozz ta’ rapport, mingħand ir-rappreżentanti ta’ gruppi ta’ interess li jaqgħu fil-kamp ta’ applikazzjoni tal-Ftehim Interistituzzjonali dwar Reġistru Obbligatorju ta’ Trasparenza[footnoteRef:2] li ġejjin, jew mingħand ir-rappreżentanti ta’ awtoritajiet pubbliċi ta’ pajjiżi terzi, inklużi l-missjonijiet diplomatiċi u l-ambaxxati tagħhom, li ġejjin:</FootprintIntro> [2:  Il-Ftehim Interistituzzjonali tal-20 ta’ Mejju 2021 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar Reġistru Obbligatorju ta’ Trasparenza (ĠU L 207, 11.6.2021, p. 1, ELI: http://data.europa.eu/eli/agree_interinstit/2021/611/oj).] 

	1. Rappreżentanti ta’ gruppi ta’ interess li jaqgħu fil-kamp ta’ applikazzjoni tal-Ftehim Interistituzzjonali dwar Reġistru Obbligatorju ta’ Trasparenza

	 

	2. Rappreżentanti ta’ awtoritajiet pubbliċi ta’ pajjiżi terzi, inklużi l-missjonijiet diplomatiċi u l-ambaxxati tagħhom

	 


Il-lista ta’ hawn fuq hija mfassla taħt ir-responsabbiltà esklużiva tar-rapporteur.
Meta persuni fiżiċi jkunu identifikati fil-lista b’isimhom, bil-funzjoni tagħhom jew bit-tnejn, ir-rapporteur jiddikjara li ppreżenta lill-persuni fiżiċi kkonċernati l-Avviż tal-Parlament Ewropew Nru 484 dwar il-Protezzjoni tad-Data (https://www.europarl.europa.eu/data-protect/index.do), li jistabbilixxi l-kundizzjonijiet applikabbli għall-ipproċessar tad-data personali tagħhom u d-drittijiet marbuta ma’ dak l-ipproċessar.

